Gereformeerde kerk Ventersdorp - Wikipedia
Gereformeerde kerk Ventersdorp
Ds. Ammi Postma, leraar van 1940 tot 1944.
Ds. I.J. van der Walt (links) in 1931 saam met sy medestudente in hul vierde jaar aan die Teologiese Skool op Potchefstroom: A.L. Aucamp, L.S. van der Walt en J. Schutte. Hy was Ventersdorp se leraar van 1945 tot 1951.
Ds. Flippie Snyman, leraar van 1952 tot 1954.
Totius lê die hoeksteen van die kerk Ventersdorp op 18 Junie 1927.
Ds. David Nicolaas Gerhardus Kotzé, leraar van 1955 tot 1960.
Ds. N.J. Grobler, die leraar van 1965 tot 1970.
Die Gereformeerde kerk Ventersdorp is die sesde oudste van die 22 gemeentes in die GKSA se Klassis Molopo. Einde 2015 het die gemeente 170 belydende en 45 dooplidmate gehad, vergeleke met onderskeidelik 169 en ook 45 vyf jaar vantevore. Einde 2017 was dit 142 en 36.
Die Gereformeerde kerk Ventersdorp het ontstaan uit afstigting van die wyk Schoonspruit van die Gereformeerde kerk Potchefstroom op 16 Oktober 1927. Die erwe waarop die kerkgebou staan, het die moedergemeente geskenk. Kort voor die gemeente se stigting het prof. J.D. du Toit (Totius) die hoeksteen van die kerk op 18 Junie 1927 gelê. Hierdie bouwerk was die verwesenliking van ’n ideaal wat die plaaslike Gereformeerdes amper drie dekades lank gekoester het.
Die bouaannemer, ene A. Pienaar, is genader en het self die gebou ontwerp met ’n Griekse kruisplan met Neo-Gotiese spitsvensters en ’n sinkdak. P. Vermaas, destyds Ventersdorp se burgemeester, het toesig oor die bouwerk gehou. Die ontwerp van die kerkgebou is destyds op talle plattelandse dorpe gesien, maar baie van dié kerkies is later gesloop. Gelukkig het Ventersdorp se Gereformeerde kerkraad in 1955 besluit om die gebou op te knap, pleks daarvan om dit te sloop. Die gebou bied sitplek aan 500 kerkgangers, wat vandag na baie klink vir ’n betreklike klein gemeente, maar in 1932 was hier 382 belydende en 308 dooplidmate en selfs in 1960 nog onderskeidelik 278 en 142.
Die kerk is op 17 Februarie 1928 in gebruik geneem nadat tydens die beplanning reeds voorsiening gemaak is vir elektriese beligting, al munisipale krag eers in 1931 aangesluit. Net ná die inwyding het die gemeente geld begin insamel vir ’n pyporrel en ’n klok. Dié fonds is die Halfkroonfonds genoem. Tot 1951 is huisorrels gebruik toe ’n pyporrel van SA Orrelbouers in gebruik geneem is. Ook in daardie jaar is gereserveerde sitplekke in die kerk laat vaar nadat betaalde sitplekke hier, soos oral in die Gereformeerde Kerk, lank ’n bron van inkomste was.
In 1956 is die oorspronklike preekstoel herbou en in 1972 is die aangesig van die kerk opvallend verander toe besluit is om die baksteenmure te verf om verweer en krake teen te werk.
De Wet, dr. Johannes Marthinus, 1931 – 1939
Postma, Ammi, 1940 – 1944
Van der Walt, Izak Jacobus, 1945 – 1951
Snyman, Philippus, 1952 – 1954
Kotzé, David Nicolaas Gerhardus, 1955 – 1960
Kuperus, Willem Leendert, 1961 – 1964
Grobler, Nicolaas Johannes, 1965 – 1970
Van der Merwe, Lodewikus Johannes, 1971 – 1983
Linde, Philippus Jacobus Wilhelmus, 1984 – 1999
Van Dyk, Frans Johannes, 1999 – 2006
Van Dyk, Jacobus Cornelius, 2008 – hede
AP kerk Ventersdorp
NG gemeente Ventersdorp
Ontsluit van "https://af.wikipedia.org/w/index.php?title=Gereformeerde_kerk_Ventersdorp&oldid=1648266"
Die bladsy is laas op 16 Februarie 2018 om 21:55 bygewerk.